વસંતવિલાસને એક સર્વાંગસુંદર રસાત્મક સુચારુ કૃતિ તરીકે સૌ સંપાદકો-અભ્યાસીઓએ એક અવાજે વખાણી છે. આ કૃતિના પહેલાં સંપાદક કે.હ.ધ્રુવે વસંતવિલાસને ચમક ચમક થતી ચાંદરણી જેવું કાવ્ય છે, કવિની બાની અત્યંત મધુર અને ભાવભરી છે. ઉજ્જવલ શબ્દાલંકાર અને અર્થાલંકાર તેના માધુર્ય અને રસનું પોષણ કરે છે, શૈલી સંસ્કારી છે. વસંતવિલાસનો હૃદયરાગ, એનું માધુર્ય, એનું પદલાલિત્ય સર્વ કંઈ મનોહર છે. વસંતવિલાસની કડીએ-કડીએ જીવનનો ઉલ્લાસ ઊભરાઈ જાય છે’..એમ કહીને બિરદાવી છે. એક રીતે આ ફાગુ નિમિત્તે એમાં વસંતનો જ મહિમા થયો છે. ખરા અર્થમાં, માત્ર ૮૪ પંક્તિઓમાં કોઈ પણ જાતના ધર્મોપદેશ સિવાય નિતાંત સુંદર રીતે પ્રકૃતિના માધ્યમથી શૃંગારનું વર્ણન, ‘વસંતવિલાસ’ ફાગુને ગુજરાતી સાહિત્યની એક અમર કૃતિ તરીકે સ્થાપિત કરે છે.